**წალენჯიხის მუნიციპალიტეტის მერიის საფინანსო-საბიუჯეტო**

**სამსახურის 2020 წლის 12 თვის ანგარიში გაწეული მუშაობის შესახებ**

საფინანსო-საბიუჯეტო სამსახური არის საფინანსო-საბიუჯეტო სფეროს მართვის მიზნით შექმნილი მუნიციპალიტეტის მერიის სტრუქტურული ერთეული**. სამსახურის ძირითადი ამოცანებია:** მუნიციპალიტეტის მერიისა და მერიისადმი დაქვემდებარებული დაწესებულებების საქმიანობაში საბუღალტრო აღრიცხვა-ანგარიშგების მდგომარეობის გაუმჯობესების და საბიუჯეტო სახსრების მოქმედი კანონმდებლობის დაცვით ფაქტობრივი ხარჯების, არაფინანსური აქტივებით, ფინანსური აქტივებითა და ვალდებულებებით ოპერაციების ყოველდღიური აღრიცხვა; ფინანსური ანგარიშგების მომზადება, საბიუჯეტო მაჩვენებლების სტატისტიკურ-საინფორმაციო მონაცემების მომზადება. სამსახური მუშაობს სახელმწიფო ხაზინის ელექტრონული მომსახურებისა (etresury) და ბიუჯეტის მართვის (ebudget) სისტემებით, რომელთა მეშვეობითაც ხორციელდება მისაღები შემოსულობების, გასაწევი გადასახდელებისა და ნაშთის ცვლილების, ასევე ა(ა)იპ-ების ბიუჯეტების ფინანსური მონაცემების მართვა, აგრეთვე სახელმწიფო ხაზინის მომსახურებაზე მყოფ ორგანიზაციებსა და ხაზინას შორის ონლაინ რეჟიმში დოკუმენტების ელექტრონული სახით მოძრაობა.

**სამსახურის სტრუქტურული ქვედანაყოფებია:** საფინანსო ზედამხედველობისა და ბუღალტრული აღრიცხვის, საბიუჯეტო დაგეგმვის, სახაზინო მომსახურებისა და შემოსულობათა ანალიზის განყოფილებები, რომლებიც დაკომპლექტებულია პროფესიონალი, კვალიფიციური, გამოცდილი სპეციალისტებით.

საფინანსო ზედამხედველობისა და ბუღალტრული აღრიცხვის განყოფილებების მიერ მიმდინარე წლის საანგარიშო პერიოდში ხორციელდებოდა ხაზინის ელექტრონული მომსახურეობის მეშვეობით სახაზინო მომსახურეობა ორგანიზაციული კოდების შესაბამისად, რაც მოიცავს, ხელშეკრულებების, ვალდებულებების, პირველადი დოკუმენტების, ინვოისების, მოთხოვნების, პაკეტების, არასახელფასო პაკეტების, მივლინებების დამოწმებების ოპერაციებს. სულ წლის განმავლობაში დარეგისტრირდა 413 ვალდებულება. განყოფილებების მიერ ხდება მუნიციპალიტეტის შემოსავლების ყოველდღიური აღრიცხვა, ანალიზი და სისტემატიზება, პროგრამული აღრიცხვა და მონიტორინგი, რის შემდეგაც შესაძლებელია მივიღოთ ინფორმაცია რესურსებზე, ბიუჯეტში გაწეულ ხარჯებზე, დაუმოწმებელ წინასწარ გადახდებზე, ფინანსურ მდგომარეობაზე, რეგისტრირებულ დავალებებზე, მიზნობრივი გრანტების შესრულებაზე, გადარიცხულ საგადახდო მოთხოვნებზე, თანამშრომელთა შრომის ანაზღაურებაზე, ხელშეკრულებებზე (მუხლებით), მთავარ წიგნზე. 2020 წლის განმავლობაში საფინანსო ზედამხედველობისა და ბუღალტერიის განყოფილების მიერ ხორციელდებოდა ყოველთვიური, კვარტალური და წლიური ფინანსური ანგარიშის მომზადება საკრებულოში წარსადგენად. საფინანსო ზედამხედველობისა და ბუღალტრული განყოფილების მიერ დამუშავებულ იქნა და შესაბამისი ღონისძიებები იქნა გატარებული EMS-კანცელარიის ელექტრონული სისტემით შემოსული 1115 დავალებაზე.

საბიუჯეტო დაგეგმვის განყოფილების მიერ 2020 წელს სხვა განყოფილებების მონაწილეობით, აუცილებლობიდან გამომდინარე შემუშავებულ იქნა წალენჯიხის მუნიციპალიტეტის ბიუჯეტის 4 ცვლილება, რომლებიც წარდგენილ იქნა მუნიციპალიტეტის საკრებულოში განსახილველად კანონით დადგენილ ვადებში. საბიუჯეტო კოდექსის შესაბამისად მომზადდა და გამოიცა წალენჯიხის მუნიციპალიტეტის მერის ბრძანება 2021-2024 წლის პრიორიტეტების დოკუმენტის მომზადების თაობაზე, რომლის საფუძველზეც საბიუჯეტო კალენდრის შესაბამისად მომზადებულ იქნა 2021 წლის პროგრამული ბიუჯეტი. 2020 წლის განმავლობაში აუცილებლობიდან გამომდინარე მომართვების საფუძველზე ბიუჯეტის მართვის ელექტრონულ სისტემაში განხორცილედა 264 შიდა ცვლილება. სტატისტიკის ეროვნულ ბიუროს კანონის შესაბამისად წარედგინებოდა კვარტალური სტატისტიკური ინფორმაცია მუნიციპალიტეტში დასაქმებულთა შესახებ.

**სამსახური თავის საქმიანობისას ხელმძღვანელობს თვითმმართველობის კოდექსით, კანონებით, კანონქვემდებარე ნორმატიული აქტებით და მის კომპეტენციაში შემავალ ფუნქციებს ანხორციელებს თანმიმდევრულად.**